অ্যাশেজে রুট সেঞ্চুরি না পেলে নগ্ন হয়ে হাঁটবেন হেডেন!

স্পোর্টস ডেস্ক: আর মাসদুয়েকের মধ্যে শুরু হচ্ছে ক্রিকেটের পুরনোতম দ্বৈরথ অ্যাশেজ সিরিজ (Ashes Series)। নিজের ঘরের আঙিনায় ইংল্যান্ডের বিরুদ্ধে পাঁচ টেস্টের লড়াইয়ে নামবে অস্ট্রেলিয়া। ইংল্যান্ডের লক্ষ্য অজিদের হাত থেকে মহামূল্যবান ‘আর্ন’ (Urn) অর্থাৎ চিতাভস্মের পাত্র দখল করতে চাইবে। এই লক্ষ্যে তাদের সবথেকে তুরুপের তাস সেই জো রুট (Joe Root)। তাঁকে বিয়েই তুমুল মজার মন্তব্য করলেন প্রাক্তন অজি ওপেনার ম্যাথিউ হেডেন (Matthew Hayden)।

টেস্ট কেরিয়ারে ৩৯টি শতরান করে ফেলেছেন রুট। কিন্তু আশ্চর্যের বিষয়, অস্ট্রেলিয়ার মাটিতে এখনও সেঞ্চুরি করতে পারেননি তিনি। ইংলিশ কিংবদন্তির দুর্দান্ত টেস্ট কেরিয়ারে এ এক অদ্ভুত কালো দাগ। এবার সেই দাগ মুছতে বদ্ধপরিকর রুট। অজি কিংবদন্তি হেডেন বলে দিলেন, এবারের অ্যাশেজ সিরিজে (Ashes 2025-26) যদি রুট শতরান না করতে পারেন তাহলে তিনি মেলবোর্ন ক্রিকেট গ্রাউন্ডে নগ্ন হয়ে হাঁটবেন।

আরও পড়ুন: মরুদেশে রেকর্ডের বন্যা! এশিয়া কাপের শুরুতেই ভারতের ৫ নজির

অস্ট্রেলিয়ার মাটিতে ১৪টি ম্যাচ খেলেছেন রুট। ৩৫.৬৮ গড়ে ৮৯২ রান করেছেন তিনি এবং এর মধ্যে আছে ৯টি অর্ধশতরান। কিন্তু তার একটিও শতরানে রূপান্তরিত করতে পারেননি ইংল্যান্ডের সেরা ব্যাটার। সোশ্যাল মিডিয়ায় মজা করে হেডেন বললেন, “এই গ্রীষ্মে ও (রুট) যদি সেঞ্চুরি না করে তাহলে আমি এমসিজি চত্বরে নগ্ন হয়ে হাঁটব।”

হেডেনের এই পোস্টে কমেন্ট করেছেন তাঁর মেয়ে গ্রেস হেডেন। পেশায় টিভি সঞ্চালিকা গ্রেস তাঁর কমেন্টে রুটকে ট্যাগ করে লেখেন, “প্লিজ, একটা হান্ড্রেড করুন।” কমেন্টে রয়েছে হাসির ইমোজিও। বাবাকে জনসমক্ষে মোটেই নগ্ন দেখতে চান না তাঁর মেয়ে এটা পরিষ্কার।